Omstander red kind uit Durban-hawe‘n Verbyganger het die kind uit die water gered. (Foto: Wilson’ Wharf/Facebook) ŉ Verbyganger het ŉ 11-jarige kind van ŉ amperse verdrinking gered nadat die seun in die hawe by Durban gaan swem en in die moeilikheid beland het. Kyle van Reenen, woordvoerder van Emer-G-Med, sê paramedici is Maandag omstreeks 13:40 na die Wilson’s Wharf-gedeelte van die hawe ontbied. Met paramedici se aankoms daar het omstanders reeds die seun begin help en nooddienswerkers kon by hulle oorneem. Van Reenen sê dit blyk dat die seun en sy maats in die hawe gaan swem het toe hy begin sink het. “ŉ Verbyganger het op sy voete gedink en die seun vinnig uit die water gehaal,” sê Van Reenen. Die kind was deurmekaar en is op die toneel behandel voor hy na die King Edward-hospitaal vir verdere behandeling geneem is. “Die verbyganger word geloof vir sy vinnige optrede wat ŉ lewe gered het,” sê Van Reenen.